KLASA: 034-05/25-01/7

URBROJ: 711-02-02/07-2025-2

Zagreb, 22. siječnja 2025.

**ANGELO MATTICH**

**općinski načelnik Općine Višnjan**

**Predmet: mišljenje na zahtjev obveznika Angela Matticha**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 17. siječnja 2025. zaprimilo zahtjev za mišljenjem kojeg je podnio obveznik Angelo Mattich, općinski načelnik Općine Višnjan.

Obveznik u zahtjevu navodi da su u izradi Izmjene i dopune Prostornog plana Općine Višnjan te je dostavio zahtjeve za uvrštenje u građevinsko područje naselja kao fizička osoba. Sukladno Statutu Općine Višnjan („Službeni glasnik Općine Višnjan“, broj 1/2021.), općinski načelnik predlaže izradu prostornog plana, kao i njegove izmjene i dopune na temelju obrazloženih i argumentiranih prijedloga fizičkih i pravnih osoba, predlaže izradu urbanističkih planova, kao i njegove izmjene i dopune na temelju obrazloženih i argumentiranih prijedloga fizičkih i pravnih osoba te Općinsko vijeće Općine Višnjan donosi dokumente prostornog uređenja Općine. Navedeno se temelji na članku 95. Zakona o prostornom uređenju („Narodne novine“, broj 153/13., 65/17., 114/18., 39/19., 98/19. i 67/23.) koji propisuje da prijedlog prostornog plana lokalne razine utvrđuje gradonačelnik, odnosno općinski načelnik, članku 105. koji propisuje da nacrt konačnog prijedloga prostornog plana izrađuje stručni izrađivač u suradnji s nositeljem izrade (nositelj izrade prostornog plana lokalne razine je stručno upravno tijelo jedinice lokalne samouprave sukladno članku 81. navedenog Zakona) nakon što je provedena javna rasprava i izrađeno izvješće o javnoj raspravi te odredbi članka 109. koja propisuje da prostorni plan uređenja grada, odnosno općine donosi gradsko vijeće, odnosno općinsko vijeće.

Nadalje, obveznik navodi da sukladno Ustavu Republike Hrvatske („Narodne novine“, broj 56/90., 135/97., 08/98., 113/00., 124/00., 28/01., 41/01., 55/01., 76/10., 85/10. i 5/14.) ima prava i slobode neovisno o rasi, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovini, rođenju, naobrazbi, društvenom položaju ili drugim osobinama, budući da su svi pred zakonom jednaki. Smatra da kao fizička osoba ima jednaka prava kao i sve ostale fizičke osobe Republike Hrvatske, pa tako i pravo na uvrštenje katastarskih čestica u građevinsko područje.

Obveznik stoga dolazi u dvojbu krši li odredbe Zakona o sprječavanju sukoba interesa kao fizička osoba, podnositelj zahtjeva za uvrštenje u građevinsko područje te kao općinski načelnik Općine Višnjan, predlagatelj prostornog plana, u slučaju da se predmetne katastarske čestice uvrste u građevinsko područje, odnosno u nacrt konačnog prijedloga prostornog plana te se prostorni plan usvoji od strane Općinskog vijeća Općine Višnjan.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 69. sjednici održanoj 22. siječnja 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, utvrdilo da je Angelo Mattich profesionalno obnašao dužnost općinskog načelnika Općine Višnjan u mandatu od 26. svibnja 2017. do 24. svibnja 2021., a istu dužnost obnaša i dalje u mandatu od 25. svibnja 2021. godine.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga Angelo Mattich, povodom obnašanja dužnosti općinskog načelnika Općine Višnjan, obveznik ZSSI-a te je dužan postupati u skladu s njegovim odredbama.

Odredbom članka 95. stavka 1. Zakona o prostornom uređenju („Narodne novine“, broj 153/13., 65/17., 114/18., 39/19., 98/19. i 67/23., u daljnjem tekstu: ZPU) propisano je da prijedlog prostornog plana, koji se utvrđuje za javnu raspravu, sadrži tekstualni i grafički dio plana te njegovo obrazloženje i sažetak za javnost, dok je stavkom 2. istog članka propisano da prijedlog prostornog plana lokalne razine utvrđuje gradonačelnik, odnosno općinski načelnik.

Člankom 81. stavkom 1. ZPU-a propisano je da stručne poslove u vezi s izradom nacrta prijedloga i nacrta konačnog prijedloga prostornog plana, osim same izrade tih nacrta, te administrativne poslove u vezi s izradom i donošenjem prostornog plana, ako tim Zakonom nije propisano drukčije, obavlja nositelj izrade prostornog plana, dok stavak 2. istog članka propisuje da je nositelj izrade prostornog plana državne razine Ministarstvo, prostornog plana područne (regionalne) razine stručno upravno tijelo županije, odnosno Grada Zagreba, a prostornog plana lokalne razine stručno upravno tijelo jedinice lokalne samouprave.

Isto tako, odredbom članka 105. stavkom 1. ZPU propisano je da nacrt konačnog prijedloga prostornog plana izrađuje stručni izrađivač u suradnji s nositeljem izrade nakon što je provedena javna rasprava i izrađeno izvješće o javnoj raspravi. Stavkom 2. istog članka propisano je da nacrt konačnog prijedloga prostornog plana i konačni prijedlog prostornog plana sadrži tekstualni i grafički dio plana te obrazloženje, dok je stavkom 3. propisano da se nacrt konačnog prijedloga prostornog plana dostavlja zajedno s izvješćem o javnoj raspravi tijelu koje je utvrdilo prijedlog prostornog plana, a koje utvrđuje i konačni prijedlog prostornog plana.

Člankom 109. stavkom 4. ZPU-a propisano je da prostorni plan uređenja grada, odnosno općine donosi gradsko vijeće, odnosno općinsko vijeće, a odredbom članka 113. stavka 1. istog Zakona propisano je da se odredbe toga Zakona, kojima je uređena izrada i donošenje prostornih planova, na odgovarajući način primjenjuju na izradu i donošenje izmjena i dopuna prostornih planova te njihovo zasebno stavljanje izvan snage, ako tim Zakonom nije propisano drukčije.

Odredbom članka 32. stavka 2. podstavka 11. Statuta Općine Višnjan („Službeni glasnik Općine Višnjan“, broj 1/21., u daljnjem tekstu: Statut) propisano je da Općinsko vijeće donosi dokumente prostornog uređenja Općine, dok je člankom 58. stavkom 1. podstavkom 17. i 19. Statuta propisano da općinski načelnik, u obavljaju izvršne vlasti, predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba te razmatra i utvrđuje konačni prijedlog prostornog plana.

Iz citiranih odredbi ZPU-a i Statuta jasno je razvidno da općinski načelnik utvrđuje prijedlog prostornog plana lokalne razine, kao i da je nositelj izrade prostornog plana lokalne razine stručno upravno tijelo jedinice lokalne samouprave. Po provedenoj javnoj raspravi, a u suradnji s navedenim nositeljem izrade, Nacrt konačnog prijedloga prostornog plana izrađuje stručni izrađivač te se Nacrt konačnog prijedloga prostornog plana dostavlja tijelu koje je utvrdilo prijedlog prostornog plana, odnosno općinskom načelniku, koji utvrđuje i konačni prijedlog prostornog plana.

Nadalje, člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. istog članka propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Člankom 9. stavkom 1. ZSSI-a propisano je da je obveznik, ako se pojave okolnosti koje se mogu definirati kao potencijalni sukob interesa, dužan deklarirati ga na odgovarajući način i razriješiti tako da zaštiti javni interes, dok je stavkom 2. istog članka propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

S obzirom na citirane odredbe ZPU-a i ZSSI-a, kao i s obzirom na to da iz zahtjeva za mišljenje obveznika Angela Matticha, općinskog načelnika Općine Višnjan, proizlazi da je isti kao fizička osoba dostavio zahtjeve za uvrštenje u građevinsko područje naselja, odnosno za izmjene granica građevinskog područja u sklopu izmjena i dopuna Prostornog plana Općine Višnjan, a koji Prostorni plan, uz grafički dio, ima i sastavnicu na koju se potpisuju stručni izrađivač te općinski načelnik za nositelja izrade Plana, Povjerenstvo ukazuje obvezniku da je isti dužan prvenstveno deklarirati Općinskom vijeću Općine Višnjan činjenicu podnošenja navedenih zahtjeva koje je podnio kao fizička osoba, nakon čega je isti dužan izuzeti se od svakog postupanja po navedenim zahtjevima, kao i od svakog sudjelovanja o odlučivanju, odnosno od utvrđivanja prijedloga prostornog plana Općine Višnjan koji bi obuhvaćao podnesene prijedloge obveznika, zatim od obavljanja bilo kakvih poslova u vezi s izradom i donošenjem takvoga prostornog plana, kao i od sudjelovanja u postupku izrade Nacrta konačnog prijedloga prostornog plana i konačnog prijedloga prostornog plana. U vezi s navedenim, bilo bi uputno da obveznik sve svoje ovlasti u postupku donošenja izmjena i dopuna takvoga prostornog plana prenese na drugu osobu, u ovom slučaju na pročelnika Jedinstvenoga upravnog odjela Općine Višnjan s obzirom da općinski načelnik Angelo Mattich nema zamjenika, a u nadležnosti kojeg je Odjela i izrada prostornih planova.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Angelo Mattich, elektroničkom poštom
2. Objava na mrežnim stranicama Povjerenstva
3. Pismohrana